b'\n_START_ARTICLE_\nNova muzika\n_START_PARAGRAPH_\nNova muzika je bil slovenski \xc4\x8dasnik, ki je izhajal med letoma 1928 in 1929. Zamislili so si jo kot nekak\xc5\xa1no nadaljevanje Novih akordov. Izdajala jo je zalo\xc5\xbeba Glasbena matica, urejal pa Emil Adami\xc4\x8d. Zadnja \xc5\xa1tevilka je bila objavljena decembra 1929. Tiskali so jo v Delni\xc5\xa1ki tiskarni, v tiskarni Waldheim & Eberle na Dunaju in v tiskarni Zlatibor v Beogradu._NEWLINE_Kot re\xc4\x8deno, gre za vsebinsko in formalno nadaljevanje Novih akordov. Tu naj bi sodobni skladatelji iz Slovenije objavljali svoja glasbena dela in na ta na\xc4\x8din utemeljevali glasbene smeri, ki so se takrat rojevale na na\xc5\xa1em etni\xc4\x8dnem ozemlju. V Novi muziki je bilo objavljenih kakih 90 skladb. predvsem samospevi in klavirska dela. Pri \xc4\x8dasniku so sodelovali tudi Matija Bravni\xc4\x8dar, Anton Lajovic, Marij Kogoj, Slavko Osterc, Stanko Premrl, Pavel \xc5\xa0ivic ipd. Objavljali so tudi kritike in eseje._NEWLINE_Podobno kot pri Novih akordih, je bila tudi tu opravljena celotna digitalizacija \xc4\x8dasnika in ta je dostopna na Digitalni knji\xc5\xbenici Slovenije.'